Na osnovu člana 40. stav 5. Zakona o strancima („Službeni glasnik RS”, br. 24/18 i 31/19) i člana 42. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US, 44/14 i 30/18 – dr. zakon),

Vlada donosi

**UREDBU**

**o kriterijumima za određivanje kategorija stranaca i kategorijama stranaca kojima se privremeni boravak u Republici Srbiji može odobriti nezavisno od osnova za odobrenje privremenog boravka**

"Službeni glasnik RS", br. 13 od 14. februara 2020, 69 od 24. juna 2022.

Član 1.

Ovom uredbom utvrđuju se kriterijumi za određivanje kategorija stranaca i kategorije stranaca kojima privremeni boravak u Republici Srbiji može da se odobri nezavisno od osnova za odobrenje privremenog boravka.

Član 2.

Privremeni boravak, nezavisno od osnova za odobrenje privremenog boravka propisanih odredbama Zakona o strancima, a u skladu sa ovom uredbom, može se odobriti sledećim kategorijama stranaca:

1) strancima koji su u Republici Srbiji osnovali privredno društvo čija je inovaciona delatnost prepoznata (potvrđena) od strane registrovanog naučno tehnološkog parka, čiji je jedan od osnivača Republika Srbija, autonomna pokrajina, grad Beograd ili jedinica lokalne samouprave (tzv. „startup”);

2) strancima koji vrše ulaganje u već registrovano privredno društvo u Republici Srbiji, odnosno u delatnost tog društva ulaganjem u osnovna materijalna i nematerijalna sredstva (tzv. „investitor”);

3) strancima koji poseduju rešenje o profesionalnom priznavanju visokoškolske isprave izdato od strane nadležnog organa Republike Srbije (tzv. „talenat”);

4) strancima koji imaju srpsko poreklo.

Srpskim poreklom podnosioca zahteva, u smislu ove uredbe, smatra se krvno ili adoptivno srodstvo sa pretkom u pravoj liniji koji je državlјanin Republike Srbije ili državlјanin država prethodnica Republike Srbije, odnosno država čiji je Republika Srbija pravni sledbenik, odnosno koji se izjašnjava ili se izjašnjavao kao Srbin.

\*Službeni glasnik RS, broj 69/2022

Član 3.

Prilikom podnošenja zahteva za odobrenje prvog privremenog boravka u Republici Srbiji, stranac iz člana 2. ove uredbe, nadležnom organu, pored opštih uslova za odobrenje privremenog boravka propisanih Zakonom o strancima, kao dokaz o opravdanosti zahteva, prilaže, u zavisnosti od kategorije, i jedan od sledećih dokumenata:

1) dokument izdat od strane registrovanog naučno tehnološkog parka, kojim se potvrđuje da je delatnost privrednog društva koje je stranac osnovao u Republici Srbiji prepoznata kao inovaciona delatnost član 2. stav 1. tačka 1) ove uredbe;

2) potvrdu ili izvod o posedovanju sredstava na računu banke koja je registrovana u Republici Srbiji u visini od minimum 50.000,00 evra, odnosno u ekvivalentnoj vrednosti u dinarima ili drugoj stranoj valuti član 2. stav 1. tačka 2) ove uredbe;

3) rešenje o profesionalnom priznavanju visokoškolske isprave izdato od strane nadležnog organa Republike Srbije član 2. stav 1. tačka 3) ove uredbe.

4) domaća javna isprava ili strana javna isprava koja u skladu sa zakonom ima dokaznu snagu domaće javne isprave, kojom se može utvrditi srpsko poreklo podnosioca zahteva (član 2. stav 1. tačka 4) ove uredbe);

5) krštenica Srpske pravoslavne crkve koju je izdala eparhija ili parohija crkve iz koje se može utvrditi srpsko poreklo podnosioca zahteva, odnosno njegovog pretka (član 2. stav 1. tačka 4) ove uredbe).

\*Službeni glasnik RS, broj 69/2022

Član 4.

Prilikom podnošenja zahteva za produženje privremenog boravka koji je odobren pod uslovima propisanim ovom uredbom, stranac nadležnom organu pored opštih uslova za odobrenje privremenog boravka propisanih Zakonom o strancima, kao dokaz o opravdanosti zahteva za produženje, prilaže,   i jedan od sledećih dokumenata:

1) dokaz da je u periodu važenja prethodno odobrenog privremenog boravka koji je odobren pod uslovima propisanim ovom uredbom, sa jednim ili više državlјana Republike Srbije zasnovao radni odnos na period koji je duži od perioda na koji se traži produženje privremenog boravka, dokaz da je u periodu važenja prethodno važećeg privremenog boravka privredno društvo koje je osnovao za inovacionu delatnost ostvarilo poslovni prihod u minimalnom iznosu od 1.000.000,00 din., odnosno dokument izdat od strane Naučno tehnološkog parka, kojim se potvrđuje da se privredno društvo koje je stranac osnovao u Republici Srbiji i dalјe aktivno bavi inovacionom delatnošću (član 3. stav 1. tačka 1) ove uredbe);

2) dokaz o uplati novčanog uloga u osnovni kapital već registrovanog privrednog društva u iznosu od minimum 5.000,00 evra odnosno u ekvivalentnoj vrednosti u dinarima ili drugoj stranoj valuti (član 3. stav 1. tačka 2) ove uredbe);

3) ugovor o radu, ugovor o delu ili drugi ugovor kojim se dokazuje radno angažovanje stranog državlјanina u Republici Srbiji u skladu sa propisima o radu, odnosno izvod o registraciji pravnog lica u Republici Srbiji u periodu važenja prethodno važećeg privremenog boravka, čiji je strani državlјanin jedan od osnivača (član 3. stav 1. tačka 3) ove uredbe);

4) ugovor o radu, ugovor o delu ili drugi ugovor kojim se dokazuje radno angažovanje stranog državlјanina u Republici Srbiji u skladu sa propisima o radu, izvod o registraciji pravnog lica u Republici Srbiji u periodu važenja prethodno važećeg privremenog boravka, čiji je strani državlјanin jedan od osnivača, uverenje o sticanju nepokretnosti na teritoriji Republike Srbije, potvrdu o primanjima u inostranstvu, odnosno uverenje o korišćenju prava na penziju ostvarenu u inostranstvu (član 3. stav 1. tač. 4) i 5) ove uredbe).

\*Službeni glasnik RS, broj 69/2022

Član 5.

Stranim državlјanima iz člana 2. stav 1. tač. 1, 3) i 4) ove uredbe prvi privremeni boravak se odobrava na jednu godinu.

Stranim državlјanima iz člana 2. stav 1. tačka 2) ove uredbe prvi privremeni boravak se odobrava na šest meseci.

Ako su ispunjeni uslovi propisani članom 4. ove uredbe i podnet zahtev za produženje privremenog boravka koji je prethodno odobren pod uslovima propisanim ovom uredbom, privremeni boravak se produžava na jednu godinu.

\*Službeni glasnik RS, broj 69/2022

Član 6.

Strancima kojima se privremeni boravak odobrava ili produžava u skladu sa ovom uredbom radna dozvola izdaje se u skladu sa propisima koji uređuju oblast zapošlјavanja stranaca.

Član 7.

Ova uredba stupa na snagu osmog dana od dana objavlјivanja u „Službenom glasniku Republike Srbije”.

05 broj 110-1278/2020

U Beogradu, 13. februara 2020. godine

Vlada

Predsednik,

Ana Brnabić, s.r.